## L’Institut Valencià de Cultura grava els cants dels pelegrins de les Useres per a garantir la seua conservació

*** El pelegrinatge de les Useres a Sant Joan de Penyagolosa, d’origen medieval, se celebra l’últim divendres d’abril i el dissabte immediat
* El pelegrinatge va rebre la Distinció de la Generalitat al Mèrit Cultural en 2004 i va ser declarat bé d’interés cultural en 2016**

L’Institut Valencià de Cultura i la Junta dels Pelegrins de les Useres han aconseguit un acord que ha permés realitzar enguany gravacions en àudio i vídeo dels cants dels pelegrins, per a garantir la protecció i preservació d’unes tradicions que només es transmeten oralment i que perviuen sense canvis possiblement des del segle XIV.

El pelegrinatge de les Useres a Sant Joan de Penyagolosa, d’origen medieval, se celebra l’últim divendres d’abril i el dissabte immediat. La tradició s’ha mantingut al llarg dels segles per a demanar salut, pau i pluja per intercessió de Sant Joan Baptista i és una mostra dels costums seculars conservats gràcies al fervor popular i molt arrelades a les comarques interiors del nord de Castelló.

La gravació en estudi i en directe de tot el repertori dels pelegrins ha de servir per a garantir en el futur l’accés a les formes tradicionals d’interpretar els cants, l’aprenentatge dels futurs cantadors, així com l’estudi dels melismes i de les estructures dels cants, des d’un punt de vista tant popular com acadèmic.

Ja en 1984 la Generalitat Valenciana va gravar en directe una part dels cants dels pelegrins, que van aparéixer en format LP dins de la col·lecció discogràfica Fonoteca de materials, dedicada a arreplegar gravacions de camp de música tradicional valenciana.

**Pelegrins de les Useres**

Els pelegrinatges al santuari de Sant Joan de Penyagolosa, important destinació de romeries des de l’època medieval des de diferents poblacions, destaquen pel seu alt valor etnològic, històric i cultural. El pelegrinatge va rebre la Distinció de la Generalitat Valenciana al Mèrit Cultural en 2004 i va ser declarat bé d’interés cultural en 2016. El camí pel qual transcorre va ser declarat monument natural en 2007.

Els Pelegrins de les Useres és un dels pelegrinatges més antics i que millor conserva les seues peculiaritats, entre estes els cants i resos, menjar i vestit i aspectes socioreligiosos i identitaris.

El grup està integrat per tretze persones: dotze pelegrins i el guia. Els acompanyen tres cantors, clavaris, el capellà i un membre de l’ajuntament. Representen el poble davant la divinitat.

Dels cantors, el major, que dirigix els cants i fa de mestre de cerimònies, porta la creu i ocupa sempre la posició central. El segon i el tercer porten fanals. Van vestits amb roquet blanc sense mànegues i barret negre de feltre, i també porten un bastó. Els cantors es trien entre els adolescents en el moment en què comencen a canviar la veu.

En 2025 fa ja mig segle que el cantor més veterà va començar el seu aprenentatge. Com que són càrrecs vitalicis, l’edat, la duresa del camí i l’exigència de la interpretació dels cants fan previsible la seua retirada d’ací a poc temps. Per això és necessari registrar els cants en directe per a garantir la preservació de l’estil propi dels cantors actuals com a document històric.

Fecha: 14/05/2025